《筼筜谷》
宋代·曾兴宗

渭川千亩竹，可比万户侯。
我有筼筜谷，此岂为食谋。
南山与北山，清绝真胜游。
飞泉助萧爽，怪石添清幽。
娱亲自足乐，捧檄良可羞。
日从抱节君，崎岖经林丘。
有酒对尔酌，得句为尔讴。
共结岁寒心，肯学炎凉俦。
笑指亲密友，不独王子猷。

作者简介：（1146—1212）吉州庐陵人，徙居宁都，字光祖，号唯庵。为南昌簿，簿书繁冗，勾稽不倦，毫无遗漏。累迁肇庆府节度推官。宁宗庆元初，禁伪学，以曾师事朱熹，罢归，自信更坚，未尝少挫。有《唯庵棐稿》。